Presio dagiti magatgatang, di maipangina itoy a tawen
Impanamnama dagiti akinkukua kadagiti paktoria nga agparpartuat kadagiti kangrunaan a magatgatang a dida ipangato ti presioda agingga iti agtapos ti 2018, kas impakaammo ti Department of Trade and Industry (DTI).
Mairaman kadagiti produkto a saan a maipangina ti sardinas, delata a karne, ken pagpabanglo iti linabaan.
Iti pannakasursurat daytoy, ur-urayen pay laeng ti DTI ti sungbat dagiti agparpartuat iti gatas, kape, ken noodles maipanggep iti kiddaw ti ahensia a dida koma pay laeng ipangpangina dagiti produktoda.
Kinuna ni DTI Secretary Mon Lopez a no mabalin, saan koma pay laeng nga agipangina iti presio dagiti agparpartuat uray iti uneg laeng ti sumaruno a tallo a bulan tapno saan a maigiddan iti panagsuek ti balor ti pisos.
Kuna ti DTI a mapanen a 25 a porsiento kadagiti 200 a kangrunaan a magatgatang a sipsiputanda ti nagingaton iti presioda.
Kalpasan ti panangaprobar ti DTI kadagiti kiddaw a pannakaingato ti presio, isardeng pay laeng daytoy ti agaprobar kadagiti aplikasion a para iti pannakaingato ti presio.
Manamnama met nga iti apagtapog ti Septiembre, mairuar ti napabaro a suggested retail price dagiti magatgatang.
Iti sabali a bangir, panggep ti grupo a Laban Konsyumer ti mangipila iti reklamo iti Ombudsman kontra kadagiti opisial ti DTI. Kuna ti grupo a sinalungasing ti DTI ti pagrebbengan daytoy a mangipaay iti serbisio publiko ken nasayaat a panangiwanwan.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn